1. Hemm, sfortunatament, diversi persuni fil-politika li jaħsbu li elezzjonijiet jintrebħu u jintilfu skont kemm partit jirnexxilu jwettaq pjaċiri individwali, skont kemm ikun qeda nies. Ma naqbilx ma' dan. Il-poplu jħares, fil-maġġoranza tiegħu, lejn dak li huwa għaddej fil-pajjiż u jekk taħt tmexxija jew oħra huwiex sejjer jimxi 'l quddiem. Ifittex il-boxxla politika ta' partit minn ieħor u jara jekk huwiex sejjer jara l-pajjiż jimxi u javvanza fit-toroq it-tajba li jsawru aktar ġid u progress soċjo-ekonomiku. Ifittex jara jekk il-kelma tal-irġulija jżommhiex jew le. Meta din il-verità tintilef, il-linja politika li toħroġ tkun waħda li ma trebbaħx, anzi tnaqqas mill-valur u s-sustanza tagħha. 2. Il-poplu jħares lejn il-valuri li partit iħaddan. Iħares ukoll u jara minn min huwa magħmul il-partit. Min huma l-bnedmin li jiffurmawh u dak li jgħaqqadhom flimkien. Il-kredibilità politika tagħna tiddependi proprju minn dan. Tiddependi kemm aħna kapaċi naħdmu lejn ideali, lejn prinċipji li huma ċari. Valuri li kapaċi nfissru u nuru li l-politika tagħna hija msawra fuqhom. Meta partit jitlef din il-linja ta' ħidma, bħalma naħseb li tlifna fl-aħħar elezzjoni ġenerali, allura ma jirbaħx il-fiduċja u minflok jitlef il-kredibilità elettorali tiegħu. 3. Meta partit jarmi l-importanza tal-prinċipji, jarmi wkoll id-direzzjoni politika tiegħu. Jiġi li ma hemmx differenzi bejnu u bejn oħrajn. Isib lilu nnifsu fil-pożizzjoni li la hu u lanqas oħrajn ma jafu x'inhuwa u x'jirrappreżenta. Fil-politika hemm dawk li jidħlu għaliha u jkunu lesti jduru ma' kull riħ, l-aqwa li jkunu fil-poter, u oħrajn li jħarsu lejn direzzjoni soda. Hemm min jaħseb li tal-ewwel jirbħu, mentri tat-tieni jitilfu, imma dan mhuwiex il-każ. Il-poplu f'demokrazija jippreferi dawk li għandhom idejal, prinċipju, valur u direzzjoni. Jippreferi jkun jaf fejn huwa ma' min ivvota milli ma' dawk li jafx. Jippreferi jkollu bnedmin li jiddikjaraw minn qabel x'sejrin iwettqu u jifhem għala jridu jwettquh qabel jivvutalhom. Irid bnedmin retti u onesti f'għemilhom, sija fil-pubbliku kif ukoll fil-privat, biex verament jafdahom. 4. Dawn il-lezzjonijiet, dawn il-veritajiet, il-partit meta ma tahomx l-importanza li ħaqqhom, ma kellux suċċessi elettorali. Inqajjem dan issa għax wara snin fil-gvern, hemm bżonn li nirriflettu fuq l-esperjenzi passati li għadda minnhom il-partit u nħarsu lejn kif ser nibnu l-futur. Il-partit għandu issa l-opportunità u l-ħin li jibni tajjeb. Għandu l-mument meta jrid jirrifletti u jara li jerġa' jirbaħ lura ħafna mill-kredibilità li tilef. Irid jassigura li jkollu iktar għaqda ġewwa fih milli kellu fl-aħħar leġislatura, ma hemmx dubju. Però hemm iktar li jrid jifhem. Irid japprezza li l-poplu naqqas sew il-fiduċja fih proprju għax hemm barra kien qiegħed jibgħat il-messaġġ li tilef melħtu. 5. M'għadniex fil-gvern u dan hemm bżonn li diversi jifhmuh sewwa. Bħalma hemm bżonn li japprezzaw li fl-Oppożizzjoni, fl-ewwel sena tagħna, l-affarijiet ser ikunu iktar diffiċli. Il-ħidma tagħna fil-Parlament u fis-soċjetà bħala Oppożizzjoni titlob preparazzjoni differenti. Hija ħidma kostituzzjonali, demokratika li hija vitali għal din is-soċjetà. Iktar ma ssir tajjeb, iktar aħjar. Biss ma tridx tkun sempliċement reazzjonarja, imma trid tkun waħda pro-attiva, anke jekk fiha s-sogru li dak li tkun qed tipproponi jittieħed u jiġi mwettaq mill-Gvern. L-intelliġenza tagħna, il-formazzjoni politika li għandna, jridu jiġu utilizzati tajjeb għas-servizz tal-poplu. Issa jiddependi minna kemm ser inkunu effettivi fiha. 6. Jekk hemm min qiegħed jaħseb li dan mhuwiex ser jiġi apprezzat, ngħid li għandu tort. Fl-aħħar elezzjoni, parti sostanzjali tal-elettorat bagħat messaġġ ċar liż-żewġ partiti. Wera biċ-ċar li huwa jħossu liberu li jeżerċita d-dritt tal-vot mingħajr rabtiet passati jew futuri. Diversi ħarġu mill-iskemi passati proprju għax għandhom dritt li jagħtu l-preferenza politika tagħhom kif iridu. Din, nammettu, kienet mira tal-partit tagħna u ntlaħqet verament kontra tagħna. Imma hekk ridna: li jkollna poplu li jivvota fil-libertà assoluta tiegħu. Żidna b'aktar edukazzjoni għax id-demokrazija tikber magħha u biha. Din il-parti, din il-mewġa elettorali mhux tonqos sejra, imma tiżdied f'elezzjonijiet ġenerali oħra. 7. Il-partit għandu quddiemu sfidi ġodda, ċirkostanzi differenti u ferm iktar favorevoli milli kellu fi snin ilu meta kien fl-Oppożizzjoni. Biss, irid jagħraf jeħodhom billi jifhimhom. Jekk ma nersqux b'umiltà u ma nifhmux li l-pajjiż irid iktar sustanza politika vera, allura nassiguraw għalina nfusna iktar snin fl-Oppożizzjoni. Proprju għalhekk li rridu, f'dan il-perjodu, nirriformaw lilna nfusna: l-ewwel, fl-ideat u fid-direzzjoni tagħna; u t-tieni, fl-organizzazzjoni tal-partit sabiex iwassal il-messaġġ u l-programm tiegħu fl-irkejjen kollha fejn hemm il-poplu. Biex inkunu Oppożizzjoni soda, serja u nżidu fl-appoġġ elettorali tagħna rridu nimxu f'din il-linja. Iktar u iktar meta l-partit fil-Gvern qiegħed juri dejjem iktar li valuri u prinċipji m'għandux, u anzi, qiegħed jagħmel il-kontra ta' dak li kien qiegħed jiddikjara.
Dak li fuqu taħdem il-politika.